Стефан Фенцик

**Стефан Фе́нцик** (; , Великы Лучкы, Мадярске кральовство&nbsp;– , Ужгород, УССР)&nbsp;— русинскый културный и политичный дѣятель, грекокатолицкый священик, педагог.

## Биография
### Походжѣня
Отець му, грекокатолицкый священик Андрѣй Фенцик (1866–1926), быв братом писателя Евгена Фенцика (1844–1903), а мати, Юлиана Легеза (*1869), была сестров писателя Иринея Легезы (1861–1929).

### Штудии
Учити ся зачав (три класы) в парохиалной школѣ во Велькой Трнѣ, де служив отець му, пак в штатной школѣ (Нове Мѣсто под Шатром, 1.&nbsp;класа), од року 1902&nbsp;— в реформатской гимназии в Шарошпотоку, по року продовжив штудии в Ужгородской гимназии (2.–6.&nbsp;класы), а скончив гимназиалны штудии в року 1910 в Береговѣ. Богословскы штудии мав на Будапештской (1910–1914) и Вѣденьской универзитѣ (1914–1915), пак во Вѣдню ещи филозофскы штудии (1915–1917). Меджи тым влѣтѣ 1914 в Сорбонѣ штудовав французчину и право, а в року 1915 екстерно склав испыты за 8 клас Будапештской Музичной Академии. В фебруарѣ 1916 зыскав диплому доктора теологии во Вѣдню, а в апрѣлю 1918&nbsp;— доктора филозофии в Будапештѣ. Обѣ дипломы были потверджены на Карловой универзитѣ в року 1922.

### Духовно-педагогична служба
Быв рукоположеный в священицтво в целибатѣ 26.&nbsp;мая 1918 епископом Антониом Паппом. Служив яко богослов-педагог в ужгородском школствѣ. В року 1924 быв менованый членом Конзистории (епископской рады, уряд доживотный). 

### Културно-сполоченска чинность
Стефан Фенцик инициовав в Ужгородѣ аматерскый музичный сполок *Филармония* и быв диригентом и ведучым хору *Гармония* и оркестры того сполку, в музичной школѣ при сполку выучовав гру на гусльох, выступовав з концертами и в тогочасной пресѣ быв характеризованый як «виртуозный гусляш, прекрасный диригент хорох и оркестрох». Выдав зберьку *Пѣсни Подкарпатскихъ Русиновъ* (в двох частях), написав мелодию гимны ''Подкарпатские Русины'' на слова Духновича и хоровы обробкы вецерох народных спѣванок и текстох Духновича.Быв в числѣ организаторох и ведучых особ *Общества им. А.&nbsp;Духновича* (1923–1944) и ведучым скаутской секции того общества (1930–1944), а тыж коалиции русинскых културных организаций *Подкарпаторусскій народно-просвѣтительный союзъ*. Активно репрезентовав тоты организации в заграничу на розличных форумах по цѣлой Европѣ, аж и в США (1934–1935). Публиковав репортажы о своих подорогах, а по навщивѣ США выдав книжку *Ужгородъ– Америка* (1936).

### Политична чинность
Стефан Фенцик дома и в заграничу активно выступовав з остров критиков чехословацкой влады, котра затяговала реализацию автономии Подкарпатской Руси. Жебы ся зучастнити парламентскых выберанок в року 1935 створив партию РНАП (Русская национально-автономная партия). Коли ся вернув зоз Америкы, быв чехословацков владов арештованый, але такой скоро го мусѣли выпустити, бо быв выбраный за посланця до парламенту. На противагу чехословацкой политицѣ, котра про Подкарпатску Русь пропаговала украинскый язык, стояв за русскый язык, а тыж за то, же вшиткы русинскы землѣ «од Попрада по Тису» мають войти до Подкарпатской Руси. Подобну програму мав Андрей Бродий зоз партиов *[[Автономный Земледѣлскый Союз]]*, з котрым были сполочниками и конкурентами. В часѣ политичной кризы 1938 створили коалицию и Фенцик войшов до автономной влады Подкарпатской Руси, веденой Бродиом, як министер, котрый мав рѣшати едну з найтяжшы проблем: западну границю Подкарпатской Руси. Але неодовго вшиткы партии были заказаны, Андрей Бродий быв арештованый, а Фенцик встиг утѣкнути до Будапешту. Обом было покладено за вину, же суть агентами Будапешту. Активна противладна чинность Фенцика была оцѣнена епископом Александром Стойком в року 1934, коли Фенцик быв в Америцѣ як «неслушна про священика» и быв одстраненый од духовного стану и вшиткых функций в епархии. Але в маю року 1939, по закончѣню чехословацкой добы Подкарпатской Руси, епископ тото одстранѣня скасовав и в повности обновив духовный статус Фенцика.1. юла 1939 став ся посланцьом верхньой палаты мадярского парламента (як тыж и епископ Александер Стойка), де въедно з иншыма еднодумцями добивав ся автономии про Подкарпатя, опубликовав брожуру *A Kárpátaljai autonómia és a kisebbségi kérdés (Автономия Подкарпатя и проблемы народностных меншин, 1941)*, але з оглядом на военный час, тоты усилованя зостали безо всякого резултата. Коли Червена армада приблизила ся ку Подкарпатю, Фенцик рѣшив не утѣкати. Быв 31. марца 1945 арештованый СМЕРШом, засудженый на смерть «людовым судом» Закарпатской Украины («в закрытом режимѣ») 3.–14. юна 1946, а застрѣленый 30. марца 1946. Регабилитованый Закарпатскым областным судом Украины 24. фебруара 1992.Перед розстрѣлом безпекаше усиловали ся нагварити арештованого, обы подтримав их планы в «переведенню Мукачівської греко-католицької єпархії з єдності з Римом у єдність з Москвою и прияв роль православного єпископа», але Стефан Фенцик тото категорично одверг.

## Критика
Фенцик быв найамбициознѣйшый русинскый политик медживоенной добы. Ходив по заграничу, критикуючи чехословацку владу, доставав грошѣ на свою чинность од русскых емигрантскых организаций и од польского конзулата в Ужгородѣ (польска политика была неприятельска про Чехословакию), чим наразив собѣ пражску владу. Словацка влада го тыж мала за неприятеля, бо в програмѣ РНАП мав записаны границѣ Подкарпатской Руси «од Попрада по Тису», а як министер мав то за повинность реализовати. Свою ведучу функцию (секретарь) в *Обществѣ Духновича* тыж выхосновав во своих политичных интересах, против чого протестовали вельоме члены организации. В едном протоколѣ словацкого полицайного велительства з року 1936 зазначено, же сесь «enfant terrible» (страшный, нестерпный дѣтвак) Подкарпатского края на сходѣ своей партии повѣв, же треба ся учити од Гитлера и Муссолини: чехословацка полиция дозирала на каждый крок Фенцика. 

В року 1935 быв подписаный совѣтско-чехословацкый договор приятельства и подкарпатскы комунисты достали росказ зоз Москвы «стати на челѣ вшиткых антифашистичных сил». Одтогды мѣстна комунистична преса непрестанно варовала карпатскый люд о фалшивой чешской автономии и домашных фашистах Фенцика и Бродия. 

В новембрѣ 1938, по первой вѣденьской арбитражи, коли Фенцик утѣк од арешту до Будапешту, приписують му за вину, же своих скаутох з южной части Подкарпатской Руси, котру обсадили Мадяре, посылав, перетвореных на «чорнокошуляшох», жебы дестабилизовали позосталу часть краю, котра была под владов Волошина. Тото тверджѣня мать быти тыж моцно выдраматизоване, кедь возьмеме на увагу, же руськы скауты нигда не досягли таку организованость, як *Пласт*, а нигда в цѣлом краю их не было веце як 500&nbsp;особ. Мадярска же часть краю не творила ани пятину од цѣлого краю, а й тоты неорганизованы скауты мали быти вымуштрованы на «чорнокошуляшох» не веце як за 4 мѣсяцѣ, бо уже в марцу мадярска влада закрыла *Просвѣту*, розогнала *Пласт*, конфишковала *Народный дом* в Ужгородѣ, а *Общество Духновича* зостало дале лем на паперю.

## Жерела и одказы
* 
* 
* 

## Референции

Катеґорія:Духовенство
Катеґорія:Чеськословеньскы політіци русиньской народности
Катеґорія:Педаґоґы
Катеґорія:Посланцьове парламента